钦定古今图书集成/理学汇编/文学典/第124卷 > 《司徒张建封文集序》权德舆
## 钦定古今图书集成/理学汇编/文学典/第124卷 > 《司徒张建封文集序》权德舆

昔有虞以濬哲文明理天下，故有“谐八音，陈九德、赓
歌康哉”之臣。周宣王修文、武之业以开中兴，故有歌
《蒸人》，赋《韩奕》《清风》《大雅》之什。春秋之际，诸侯列卿大
夫，感物造端，能赋可以图事，称诗可以谕志。然则元
侯宗工，作为文章，本于王化，系于风俗，亦其志气之
所发也。司徒讳建封，南阳人，简廉疏达，信厚诚直，秉
公可大，以礼义为干橹，非道不处，视圭组犹稊稗。以
褐衣宽博，游于京师。当时贤公名卿，盛服先王之伦，
皆迎门缔交，就义若渴。赞师律于盟津，大卤二府，由
察视主柱下《方书》。朝廷以州部要害，选难符守。历巴
陵，陟寿春，婪婪反虏，壤地相接，众寡悬绝，物情不支。
斩其使者以徇，传首于行在所。屏翰海淮，我为金汤
选恧观望者皆革心服义，而东夏安矣。加地进禄，察
廉三郡，授钺贞师，莅于徐方，就加六职端右之任，追
命三公论道之秩，其始终艰贞光大也如是。昔左丘
载单襄公之言曰：“忠，文之实也，智文之舆也，仁文之
爱也，义文之制也。”则司徒向时之大忠明智，戴仁抱
义，皆推本乎斯文，然后足言足志，践履章灼。故其辨
古人心源，定是非于群疑之下，则《韩君别录》痛诋时
病以发舒愤懑，则投元杜诸宰相书，其馀赞勋阀表
丘陇、铭器叙事，放言诣理，皆与作者方驾。而歌诗特
优，有仲宣之气质，越石之清拔，如云涛溟涨，浩濛无
际，而天琛夜光，往往在焉。其入觐也，献《朝天行》一篇，
因喜气以摅肝膈，览其词者，见公之心焉。其还镇也，
德宗皇帝纾天文以送别，湛思异伦，辉动中朝。至于
内廷锡宴，君唱臣和，皆酌六义之英，而为一时之盛。
夫文之病也，或牵拘而不能骋，或奔放而不自还。公
则财成心匠，挥斥细故，英华感慨，卓尔其宏大；析理
研几，泊然其精微。全才逸气，与勋力相宣，尽在是矣。
公之理也，徐人宜之。故《尚书》“克家纂业，用嗣厥服”，犹
鲍氏之居司隶，郑人之赋缁衣，大君，推恩善善，《春秋》
之义也。永怀先志，乃集遗文。以德舆尝承司徒之懽，
表列编次，凡二百三十篇，承诏作序，是用拜君命之
辱，而不敢让云。